ەرەن تاۋ ەتەگىندەگى ەڭبەك دۋمانى

ادال اعىباي ۇلى،قادىل نۇراحىمان ۇلى

رەفورما جاساپ،ەسىك اشىلعاندىعىنىڭ 40 جىلدىعى جونىندە

رەفورما جاساپ،ەسىك اشىلعاندىعىنىڭ قىرىق جىلدىعى بايلانىسىمەن جاسالعان ءتىلشى ەستەلىگىندە ءتىلشىمىز قايناعان ءومىر بازارىنا بارىپ،جاڭا ءداۋىردىڭ جارشىلارىمەن ارقا-جارقا اڭگمەلەسىپ،رەفورما جەمىسىن ەڭبەكشىل شارۋا ادامدارىنىڭ اۋزىنان بايان ەتتى. كەشەگى مەن بۇگىنگىنى،جاڭا داۋىرگە كۋا بولعان ءبىر توپ قارت كوممۋنيستەرمەن،اۋىل اقساقالدارىمەن،شارۋالارمەن اڭگىمە دۇكەنىن قۇرىپ، باقىتتى زاماننىڭ باياندى تىنىسىن،شالقىعان ىرىسىن ەش بوياۋسىز كورسەتىپ بەردى. ول ءداستۇرلى بايانداۋدان گورى،حالىقتىڭ اراسىنا بارىپ،سولاردىڭ اڭىسىن،جۇرەك ءسوزىن تىڭداپ قايتتى. ءتىلشى قالامىنان شىققان اۋىلعا ءسىز دە بارىپ قايتىڭىز!

\_ رەداكتوردان

ماقتاشىلارمەن ماقتانىپ قايتتىق

تابيعاتتىڭ بار بولمىسىن بويىنا جيعان تۇڭكەلى دالا، ءنان قالا قاتپارلى ەرەن تاۋىن جاستانا سولتۇستىك تۇمسىعى قۇربانتۇڭعىت قۇمدىعىنا سۇعىنىپ،شىعىسى ماناس وزەنىمەن وزەكتەنىپ،عاجاپ ءبىر تىرشىلىك بايقاتقان. الاجازدايعى ارپالىسىمەن تابيعاتتان العان نەسىبەسىن ەندى عانا قامبالاپ، پاڭدانا قالعان قوڭىر كۇز. 10-ايدىڭ ايىنىڭ 21-كۇنى مەيىرىن توككەن كۇن ساۋلەسى بارلىق تىرشىلىك اتاۋلىنى جايبىراقات كۇيگە سالعان،توق كوڭىل. ءساتى ءتۇسىپ ساۋان اۋدانىندا تىلشىلىك ساپاردا بولدىق. تاسپاداي تىلىنگەن اسفالت جولدا زىمىراپ كەلەمىز،العان بەتىمىز ساۋان اۋدانى سىداۋحىزى قالاشىعى لوڭكۋ قىستاعى،جەرلىك بۇقارا شىبارتۇبەك دەسەدى ەكەن. توراڭعى، جىڭعىلدى قۇم توبەلەرى كەزىندە جولبارىس تەكتەس اڭنىڭ مەكەنى بولسا كەرەك، سوندىقتان دا شىبارتۇبەك اتالىپتى. جانىمداعى جولداسىم،وسى ماڭنىڭ تۋماسى قادىل نۇراحىمان ۇلى كولدەنەڭ كورىنىس اتاۋلىنى كەلىسىنشە تانىستىرىپ كەلەدى. مىنە كوزدەۋلى جەرىمىزگە دە جەتتىك. قىستاق باستىعى ەرقۇمار توقتىقباي ۇلى الدىمىزدان شىعىپ كەڭسەسىنە باستادى. 82 وتباسىنان قۇرالعان شاعىن قىستاقتىڭ جان باسىندىق كىرىسى 10 نەشە مىڭ يۋانعا دەيىن بارعانىن ەستىپ،ماقتاشىلاردىڭ ماقتانىشىن سولاردىڭ اۋزىنان تىڭداعىم كەلدى. ەرىكسىز ەرەكەڭنىڭ ءسوزىن ءبولىپ، ەلىمىز رەفورما جاساپ،ەسىك اشقان 40 جىلدان بەرگى وزگەرىستەردى جانىمەن سەزىنگەن شارۋا ادامدارىمەن اڭگىمەلەسۋدى قولقالاپ ەدىم،«اپىر-اۋ الدىن الا ايتىپ قويماپ ەدىك،بار ما ەكەن،كوپ ساندىسى قالاعا ءتۇسىپ،ءوندىرىس سايابىر كەزىن وراي ەتىپ،قوسىمشا جۇمىس ىستەۋگە بەتتەپ ەدى،تەلەفون جالعاپ كورەيىن» دەپ قىزىل تاناۋ بولدى. ۋاقىتتان ۇتايىق،جۇرە سويلەسەيىك دەگەن ءبىزدىڭ ەمەۋرىنىمىزگە ەرىك بەرىپ قۇراق ۇشتى. وسىنداي جولىمىز بولار ما،جول-جونەكەي سۇيرەتكەن دورباسى بار،اڭىزداعى قالدىق ماقتانى تەرىپ جۇرگەن ەرلى-زايىپتى قاريالارعا جولىقپاسىمىز بارما. ساتىر-سۇتىر اۆتوكولىكتەن تۇسكەنىمىزدى كورىپ ءسال توسىرقاپ،اۋىلداستارىن كورگەن مۇقيت اقساقال كوپ-كورىم ءبۇيىرى شىعىپ قالعان دورباسىن اۋزىن جۇمارلاي تىك تۇرعىزىپ،ءۇستى-باسىن قاعىنىپ بىزگە قاراي بەتتەدى،اق جوڭقا بولىپ اعارعان شاپكىسىنىڭ ماڭدايى جەلىسىمەن بىرگە سول جاق قاباعىن جارتىلاي جاۋعان،تىك جاعالى،ءتورت قالتالى كونە توز مەشبەتىن ءالى سىلكىلەپ كەلەدى،ءبىز دە سالەم بەرە قارسى بەتتەپ كەلەمىز،دەنەسى جەڭىل اقساقالدىڭ سارى شاقايىنا ىلەسكەن مايدا توپىراق ەكى بالاعىن بوياپ كەلەدى، ۇمتىلا بارىپ قولىن العانىمدا،ابدەن ءمۇيىز بولعان الاقانى قولىمدى قىتىقتاعانداي بولدى،ساۋساق بۋىندارىنىڭ تەرىسى جەمتىرلەنىپ،ماي قالاممەن سىزىپ قويعانداي اپ-انىق ساقينالانىپ تۇر،جەردەن ىرىسىن تەرىپ جەگەن ەڭبەك ادامىنىڭ ەرلىگىنە ءتانتى بولىپ،اق نانىمىز قايدان كەلدى دەگەن تەبىرەنىس ارقامنان تەردى بۇرق ەتكىزگەندەي بولدى. لەزدە ءوزىمدى جيناپ اماندىق سۇراپ جاتىرمىن... قاسىنداعى شەشەي،انادايدان باسىن يزەپ يشارات بىلدىرگەن بەتى قيمىلسىز.

\_ قاراپايىم شارۋا ادامىنان نە سۇرايسىڭ،قارعام،ورتامىز تىنىستى،وتباسىمىز ىرستى،-دەپ توڭىرەگىن شولا تاقپاقتاي جەڭىل كۇلىپ،ۇيىنە بارىپ اڭگىمەلەسۋگە قولقالادى. ءبىز ءوز ءجونىمىزدى ايتىپ قارسى جاقتاعى توبەشىككە بەتتەدىك. سيىر ءتۇس،قوڭىر كۇزدىڭ جىلىمىق ساۋلەسى تىم جايلى.

\_ ءيا،اقساقال مىنا جۇرىسىڭىزگە قاراعاندا بيىلعى ماقتا ءتۇسىمىڭىز شىركىن-اي بولماعان با قالاي،-دەپ ازىلدەي سوزگە تارتتىم. «جىلىنا 50 دە 60 مىڭ يۋان كىرىسىم بار،بالالارىم دا قىزمەتكە ورنالاسىپ بولعان،اناۋ كەمپىر بەكەر جاتقانشا ءتور كورپەلىك ماقتا تەرىپ الايىق دەپ قويار دا قويماي ەرتىپ الدى ەمەس پە» دەپ قۋلانا اڭىزدا ەڭكەڭدەپ جۇرگەن كەمپىرىنە بار پالەنى جابا سالدى. بالكىم،قالدىق ماقتا تەرىپ جۇرگەنى وزىنە ورەسكەل سەزىلسە كەرەك. ال ءبىز ەڭبەكشىلدىگى مەن ۇقىپتىلىعىن ابدەن ءتۇسىنىپ وتىرمىز. كەشەگى ءۇپى-ءتاپى تۇرمىستى كورە قالعان قارتتىڭ رۋحى كوتەرىڭكى. توبەشىكتە دوڭگەلەنە وتىرمىز،ءسوزدىڭ ءبىر كەزەگىندە: «اقساقال ماقتاشىلىقپەن اينالىسقانىڭىزعا قانشا جىل بولدى» دەدىم. شىنىندا ءبيداي، جۇگەرى سالعان شارۋانى كوپ كورەمىز،ال مۇنداي ەكونوميكالىق داقىلدار سالۋ جاڭا زامان شارۋالارىنىڭ ەنشىسىندە دەپ ويلاۋشى ەدىم.

\_ ءيا،بالام،1984-جىلى «تايقازان» شاعىلعاننان كەيىن وتىرىقتانىپ ەگىنشىلىككە ويىستىق،ىرگەمىزدەگى 8-شى 121-تۋاننىڭ شارۋالارى سول كەزدىڭ وزىندە ءتۇرلى ەكونوميكالىق داقىلدار سالادى. ءومىرى كۇرەك ۇستاماعان پەندە وگىزگە سوقا شەگىپ،جەر ايداپ،جال تۇرعىزىپ،بۇلاق بايلاپ، سوتكەلەپ سۋدىڭ شىرەتىنە تۇرۋدىڭ سىرتىندا،نەشە كۇن بويى ءبىر تىزەرلەپ ماقتا مايساسىن سۇيىلتۋ قيىننىڭ قيىنى ەدى،تىزەمىز قانتالاپ،شور بولىپ قالاتىن،سونىمەن باسىن شىرپىپ،ارام ءشوبىن وتاپ، جازداي ابىگەر بولىپ،«قارا ماقتادان» مۋىنا 100 دە 150 گرام الامىز. بۇرىنعى كەزدەرى ماقتا جالپى جەتىلۋ بارىسىندا سول جىلعى كليماتقا قاراي 6 دا 7 رەت سۋ ىشسە،تامشىلاتىپ سۋارۋ بارىسىندا ون نەشە رەتكە دەيىن بارادى. سەندەرگە وتىرىك،ماعان شىن،انا كەمپىر ومىراۋداعى بالاسىن ارقاسىنا تاڭىپ ءجۇرىپ،وسى اتىزدىڭ گۇلىن شىعارعانداردىڭ ءبىرى،ىستىقتا ارقالاپ ءجۇرۋدىڭ ءوزى وڭاي ەمەس قوي،كەيدە قۇنداقتاپ توراڭعى كولەڭكەسىنە تاستاي سالىپ،ماقتانىڭ ارام ءشوبىن وتاي بەرەتىن،ول كەزدە وتىزدىڭ ارى-بەرىسىندە جاس-قوي،-دەيدى جاي عانا كەڭكىلدەي كۇلىپ،قۇتتى ءبىر قۇس توسەكتە جاتقانداي اياعىن جازىپ،شاكپىسىن شالقايتا سىرىعان گەرويىم ءسوزىن ونان ارى ساباقتاي ءتۇستى،-ۇلتتار ىنتىماعى بارىنەن ماڭىزدى،ءبىزدىڭ ارامىزدا ايتىپ تاۋىسقىسىز اسەرلى حيكايالار ەجەلدىڭ ەڭ كۇنىنەن بار،الگىندە ماقتا باپتاۋدىڭ ازابىن وزدەرىڭە ايتتىم عوي،وسىلاردىڭ بارلىعىن ۇيرەتكەن 121-تۋانداعى ەڭبەكشى قاۋىم. ولار تۇقىم تاڭداۋدان تارتىپ،ءسىڭىرۋ،مايسا باپتاۋ،جيناپ الۋعا دەيىن جانىمىزدان قالعان ەمەس، «قارا ماقتادان» العاش حابار تاپتىرعان وسى كورشى اعايىندار،-دەپ ءبىر توقتادى. اقساقالدىڭ «قارا ماقتا» دەپ وتىرعانى العاشقى قارا ءدۇرسىن ەككەن ماقتانى مەڭزەگەنى ەكەنىن وتىرعان جولداستارىمنان ۇقتىم،-ۋاڭ ليانجياڭ، جاڭ حاۋۋىن دەگەن جولداستار ماعان كوپ ەس قاتتى،جاڭ حاۋۋىن ءۇستىنىڭ توپىراق بولعانىنا قاراماي،مايسا تاقتامدى جاتا قالىپ سىعالاسا،بىردە مايسا ارالىعىن قارىستاپ جاتادى،وتە جاۋاپكەر،ەكەۋىمىز اعا-باۋىر بولىپ كەتكەن ەدىك. ول كەزدە ازداپ ايران-ءسۇتىمىز ۇزىلمەگەن،ۇلدان ءبىر قۇمىرا ءسۇت قۇيىپ بەرىپ جىبەرسەك،ول ءبىر بۋدا كوكونىس قۇشاقتاتىپ جىبەرەتىن،ءدام ايقاسقان جاقسى ازامات ەدى،جاقسى اعايىن بولىپ كەتتىك. امال قانشا،كەيىن قايتىس بولدى،ولىمىندە باستان-اياق بولدىم،-دەپ تىنا قالعان اقساقالدىڭ جانارىنان وتكەن كۇننىڭ ۇزىن سۇلباسى تىزبەكتەلىپ ءوتىپ جاتقانى ايدان انىق ەدى.

\_ اقساقال ايتقانداي،121-تۋاننىڭ 19-ليانىمەن لۇڭكوۋ قىستاعىنىڭ جارىم عاسىرعا جۋىق دوستىعى ايتىپ تاۋىسقىسىز حيكايا،-دەپ ءسوز العان قىستاق باستىعى ەرقۇمار،-«اعاش اعاشتان ماۋە الادى،ادام ادامنان ءتالىم الادى» دەگەن ءسوز تەگىن ايتىلماسا كەرەك، ەرتەدە-اق حانزۋ اعايىنداردىڭ تەحنيكالىق جاقتان جەتەكشىلىك ەتۋىمەن وسى وڭىردەگى قازاق ازاماتتارى ماقتا ەگۋدىڭ مايتالماندارى بولىپ شىقتى. ايتەۋ بالا كۇنىمنەن ماعان قالعان اسەر وسى القاپ قىسى- جازى اق مامىق كورپەسىن جامىلىپ جاتادى،2007-جىلدان كەيىن مۇنداعى شارۋالاردىڭ جەرىن بىرىكتىرىپ ەگىپ،تامشىلاتىپ سۋارۋ قۇبىرى ورناتىلعاننان باستاپ اق ماقتانىڭ مۋ باسىندىق ءتۇسىمىن 350 دە 400 كيلوگرامعا دەيىن جەتكىزدى،-دەدى اسا ءبىر ماقتانىش سەزىم بيلەپ. مەنى تاعى ءبىر تامساندىرعانى وسى كىشكەنە قىستاقتان جوعارىلاپ وقىماعان وقۋشى جوق دەرلىك ەكەن. ءتورت بالاسى دا كاسىپتەنگەن،قالادا جايلى قاباتى بار مۇقيت اقساقال ءسوزدىڭ ءبىر كەزەگىندە: \_ رەفورما ءبىزدىڭ كوسەگەمىزدى كوگەرتتى،تىرشىلىگىڭدى كور دەپ ءتيىمدى ساياساتتار شىعاردى،باي مەن كەدەي تەڭەستى،قالا مەن اۋىل تەل ءوستى،باقىتتىمىز،بۇگىنگى باقىتتى تۇرمىستىڭ قادىرىن بىلىڭدەر،-دەدى.

تاۋەكەل دەپ قۇم توبەشىكتى توسەنىش ەتكەلى دە ءبىر ءسات بولعان سەكىلدى،سىلكىنىپ ورىنىمىزدان تۇرعاندا انادايدا شىقىلىقتاپ توراڭعى تۇبىنە كەلگەن ساۋىسقان دا تۇسكى اسىنا بەتتەگەندەي، ىشتەي ساۋىسقاندى كورمەگەلى قاي زامان دەپ ۇزاق قاراپ تۇرمىن،ءيا،شىبارتۇبەكتىڭ قۇمىندا قۇت بار سەكىلدى. ءبىز ەندى ماقتاشىلارمەن ماقتانۋعا جول الدىق...

اۋدەمدە كورشىلەس سىداۋحىزى قالاشىعىنىڭ حىتان قىستاعىنا ىلىندىك،انادايدان اتىزدىڭ شاڭىن اسپانعا اتىپ،جۇنشە ءتۇتىپ جۇرگەن قۇدىرەتتى قۇلتەمىر جۇمىس ۇستىندە ەكەن،جانىمداعى جولداستارىمنان اق ماقتاشى اقىل احىمەت ۇلىنىڭ اتىزى ەكەندىگىن،ال مىناۋ اۋىل شارۋاشىلىق ماشيناسى ءبىر جاعىنان،ماقتا ساباعىن ۇگىتىپ،اتىزدىڭ وزىنە شاشسا، ەندى ءبىر جاعىنان،جەر اۋدارىپ جۇرگەنىن ۇققانداي بولدىم. ورتا بويلى، شىمىر دەنەلى اعامىز شاڭنان ەكى كوزى ارەڭ جىلتىراي جانىمىزعا كەلدى. مۇندا ماشينانىڭ گۇرىلىنەن سويلەسۋ مۇمكىن بولماعان سوڭ جاقىن ماڭداعى اعايىنى مۇرات تاستانبەك ۇلىنىڭ ۇيىنە تارتتىق. تولىق دەنەلى،بارىنەن بۇرىن ەرەن بىتكەن قاسقا ماڭدايى الدىمەن كوزگە تۇسەتىن قوناقجاي اعامىز جارقىراي الدىمىزدان شىعىپ،ۇيىنە باستادى. بىردەمدە دوڭگەلەك ۇستەل قويىلىپ، تۇيىنشەكتەۋلى داستارقان جايىلعاندا،كىشكەنە ۇستەلدىڭ تۇس-تۇسىنان تۇيە باۋىرساقتار ساۋىلدادى-اي كەلىپ، اققۇيرىق شاي قۇيىلىپ،اڭگىمەنىڭ كورىگىن باسا تۇسكەن اڭقىلداق اۋىل ادامدارى-اي دەسەڭشى،تۇس-تۇستان اۋىل جاڭالىقتارىن ايتىسىپ جاتقان ارەدىكتە سىنالاپ ءجۇرىپ اڭگىمەنىڭ بەتىن اقىل اعاعا بۇردىق. ەڭ اۋەلى،اقاڭنىڭ ەگىستىك ماشينالارىنىڭ تولىق ەكەنىن كوزىمىزبەن كوردىك. ايتالىق،جەر جىرتۋ،تۇقىم ءسىڭىرۋ،ءدارى شاشۋ سياقتى ەگىس ماشينالارى. تىڭنان اشىپ پايدالانۋ،باسقالاردىڭ جەرىن كوتەرمەگە الۋ سياقتى جولدارمەن جيىنى 900 مۋدان استام جەرگە سالاتىن ماقتاسىنىڭ مۋ باسىندىق ورتاشا كىرىسى 400 كيلوگرامنان دەگەندە،جىلدىق كىرىسىن ەسەپتەپ الۋ تىم قيىن ەمەس ەدى،ولاي دەۋدەگى سەبەپ،الگىندەگى تۇراقتى مۇلىك ەگىس ماشينالارىنىڭ سىرتىندا ءۇش بالاسىن ۇيلەپ،قالادان قابات الىپ،ءىشىن اشەكەيلەپ بەرۋدىڭ ءوزى دە وڭاي قۇلشىنىس ەمەس. كەم ءسوزدى شارۋا ادامى ءسوز اراسىندا: «ءيا،باۋىرىم،ءار جۇمىستىڭ وزىندىك جاپاسى بولادى عوي،قارا ءدۇرسىن ەگۋدەن سۋلياۋ جارعاق جابۋعا،توعان الىپ سۋارۋدان قۇبىر ارقىلى سۋارۋعا ويىستىق. ءبىر عانا مىسال ايتايىن،2013-جىلعا دەيىن قولمەن ماقتا تەرىپ كەلدىك،ىشكەرىدەن كەلەتىن حالىق جۇمىسكەرلەرىنەن 10 دا 20 سىن ايلاپ ۇيگە جاتقىزىپ،ماقتا تەرگىزەمىز. ولار ءار كيلوگرامىن 2 دە 2.50 يۋاننان تەرگەندە، مۋىنا 300 كيلوگرام الدىق دەسەك،600 يۋان تەرۋ اقىسىن بەرەمىز. ماقتانىڭ قوزاسى جارىلىپ،4 تە 5 بولەك ماقتا اشىلادى،ءبىر قوزاسىندا ءبىر ۋىس ماقتا بولادى. ادەتتە جاقسى تەرگەندە كۇنىنە 100 دە 200 كيلوگرامعا دەيىن تەرۋگە بولادى. ال،جۋىق جىلدان بەرى ارناۋلى ماقتا تەرۋ ماشيناسىن ەنگىزگەننەن كەيىن،ەڭبەككۇش،قارجى ۇنەمدەلىپ،ءىس ونىمدىلىگى جوعارىلادى،اۆتوماتتى تەرۋ ماشيناسىمەن تەرىلگەن ماقتانىڭ تازالىعى دا جاقسى،ونىڭ ۇستىنە اۆتوماتتى تايلايدى. بۇرىن كۇنىنە ارەڭ 20 دا 30 مۋ جەرگە تۇقىم سىڭىرسەك،بۇگىنگى كۇنى اۆتوموتتى ەگىس ماشيناسىمەن كۇنىنە 100 دە 150 مۋ جەرگە دەيىن تۇقىم سىڭىرەمىز. بۇل دا عىلىم-تەحنيكا عاسىرىنىڭ تالابى،ونىڭ سىرتىندا ارت-ارتىنان شىعارىلعان ءتيىمدى ساياسات ءتىپتى دە قولايلىلىق جاراتتى. بۇگىنگى تۇرمىسىمىز دا قالالىقتاردان پارقى جوق،مەملەكەتىمىز كۇن ساناپ گۇلدەنىپ كەلەدى،ءبىزدىڭ تۇرمىسىمىزدا كۇن سايىن تۇرلەنىپ كەلەدى» دەدى ءۇش ساۋساعىنا قوندىرا سالعان شاي شىنىسىن شايقاي وتىرىپ. سان-سيفرىنا دەيىن سونداي جىنتىكتى،جىڭىشكەلىكپەن تۇسىندىرۋىنە ىشتەي ابدەن ريزامىز،«ناعىز ماقتانىش دەپ وسىنى ايتساق ءجون ەكەن،الاجازدايعى شىلىڭگىر ىستىقتىڭ اپتابىندا ءجۇرىپ،كەشەگى كۇنى 20 دا 30 كيلوگرامدىق ءدارى تورسىعىن ارقالاپ،كۇن بويى اتىز باسىندا كۇن قاقتى بولىپ،قوتىرلانعان ارقانى ەلەمەي جۇرگەندە دارىگە ۋلانىپ ەسىنەن تانعان كۇندەرىن مۇلدە ۇمىتقان،اشتى تەرىنىڭ بوداۋىنا كەلگەن مىناۋ تىرشىلىكتەرىنە سونشا ريزا، سونداي جايبىراقات. اعىل-تەگىل اۋىل ازاماتتارى-اي» ىشتەي تەبىرەنىپ تە زامانىنا قاراي ەسەبىن پىسىق سوعا بىلەتىن اق ماقتا مايتالماندارىنىڭ اۋزىنان ۇلكەن لەكسيا تىڭداعانداي بولدىم...

شىنىندا ماقتانىڭ بابى وزگە داقىلدارعا قاراعاندا جاپالى كورىنەدى. ەڭ اۋەلى، كۇزدە جەر جىرتادى،مۇنداعى سەبەپ ءتۇرلى دەرت-دەربەزدەردىڭ جوعالۋى ءۇشىن،ودان كوكتەمدە مانالاپ،تەگىستەپ،مۋىنا 15 تە 20 كيلوگرام اينالاسىندا حيميالىق تىڭايتقىش بەرىپ،تاراپ،جەر تەمپەراتۋراسى 18 گرادۋس توڭىرەگىندە بولعاندا،118 دە 123 كۇن اينالاسىندا پىساتىن سورتتى تۇقىمدى تاڭداپ،ءدارى ارالاستىرىپ شاشادى،مۇنى وتە شىلقىتىپ سۋارۋعا دا بولمايدى،ايتپەگەندە قاتىپ قالادى. مايسا كوكتەپ ەكى قۇلاق شىققاندا ءدارى ۇرىپ،6-ايدىڭ 15- كۇنىنەن باستاپ ماقتانىڭ ءبىرىنشى سۋىن بەرەدى،ياعني ماقتا 6 قۇلاق بولعاندا قىزىل ورمەكشى،مايقۇرت سياقتى زياندى قۇرتتىڭ الدىن الاتىن ءدارىنى اپتا سايىن ۇرىپ وتىرۋ كەرەك. ماقتانىڭ بويى 65 تە 80 سانتيمەتر بولعاندا بويىن توقتاتىپ، ۇشار باسىنداعى جۇرەكشە جاپىراعى الىنادى،مۇنى ماقتا شىرپۋ،بويىن توقتاتۋ دەيدى. وسىدان كەيىن قوزاسى كوبەيىپ،ساباعى جۋاندايدى. وسىدان باستاپ گۇل اشا باستايدى،وسى كەزدە جاڭبىر جاۋماسا ءتىپتى جاقسى،ويتكەنى بۇل كەزدە جاڭبىر تامشىلارى گۇل ۇڭعىسنا تولىپ الىپ،گۇل شوقتارىن ءشىرىتىپ جىبەرەدى. وسى بارىستا تامشىلاتىپ سۋارۋمەن بىرگە،مۋىنا 8 كيلوگرامعا دەيىن ءدارى بەرىپ،8-ايدىڭ 20-كۇنىنەن ارى قاراي سۋىن توقتاتىپ،9-ايدىڭ 5-كۇنىنەن 15-كۇنى ارالىعىندا جاپىراعىن تۇسىرەتىن ءدارىنى ءبىر دە ەكى رەت ۇرىپ،سودان 10-ايدىڭ باسىنان باستاپ تەرۋ ماشيناسى تۇسە باستايدى ەكەن. سارى قايماق شايعا كەڭ ماڭدايى ءجىپسي قالعان دالا اگرونومى مۇرات اعا: «اۋەلى اق ماقتا تۋرالى ءانىمىز دە بار،1994-جىلى سول كەزدەگى اكىمىمىز رايىس شوكەن ۇلىنىڭ ‹اق ماقتا› دەگەن ءانىن جۇرت كۇنى بۇگىنگە دەيىن ايتىپ ءجۇر:

\_ اق مامىقتاي اقشا بۇلتتان اۋماعان،

اق وركەشتى اق تولقىندار اۋناعان.

ماقتانىشىم-اق ماقتالى اۋماعىم،

بارشا جانعا تىڭ تىرشىلىك ارناعان.

قايىرماسى:

اي نۇرىن جامىلعان،اق مونشاق تاعىنعان،

اۋماعان ارۋدان تولىقسىعان ءوڭىرىم.

اق ماقتالى ايدىنىندا ءجۇزىپ ءجۇرمىن اققۋداي،

كولدەي شالقىپ كوڭىلىم،-دەپ اقىرىن ىڭىلداپ ەدى وتىرعان اۋىلداستار تەگىس قوسىلىپ كەتتى،جازدايعى كۇن قاقتى بولعان جاپالى كۇندەردى مۇلدە ۇمىتقان...

«جۇڭگونىڭ شىعار جولى ماشينالاسۋدا»

جۇڭگوداعى قىزىل بۇرىش مەكەنى بولعان انجىحاي قالاشىعىندا ەگىس قۇرىلىمىنىڭ ماشينالاسۋ سالىستىرماسى %95 تەن اسقان،شارۋالار كىرىسىنىڭ %60 نەن استامىن ۇستايتىن قىزىل بۇرىشتىڭ مۋ باسىندىق ورتاشا ءتۇسىمى 2000 كيلوگرامنان بولعان. قازىرگە دەيىن قالاشىق بويىنشا 50 مىڭ مۋدان استام جەرگە قىزىل بۇرىش ەگىلىپ،ءونىمى ىشكى ولكەلەردەن سىرت،كورەيا،ورتا ازيا ەلدەرىنە،ءتىپتى،گەرمانياعا دەيىن ەكسپورت ەتىلەتىن،اتى مۇقىم ەل ءىشى-سىرتىنا ءماشھۇر بولعان ىرىستى مەكەنگە قازان ايىنىڭ 22-كۇنى سيىر تۇستە تابانىمىز ءتيدى. تاڭعا جۋىق جەڭىل سىبەرلەپ وتە شىققان جاڭبىردىڭ ءمولدىر تامشىلارى اۋلاداعى گۇل ءشوپ جاپىراقتارىنان تياناق تاپپاي،سالقىن اۋا اعىسىمەن بىرگە سىرعىپ ءتۇسىپ جاتىر. بۇگىن كۇن مۇنارلانىپ،بوزعىل تۇمان توڭىرەكتى قىمتاپ العان. ىزدەپ كەلگەنىمىز عاسىرلار بويى تاۋ جاستانىپ،كوشىپ قونعان تۇرمىسقا ءبىرجولاتا قوش ايتىپ، كەتپەن كوتەرىپ كوپ ساندى شارۋالارىمىز بارىسا قويماعان قىزىل بۇرىش ەگۋمەن اينالىسقان ەڭبەكشىلەردىڭ حيكاياسى جايلى بولدى.

تاقتالانىپ،توتەنشە رەتتى ورنالاسقان انجىحاي قالاشىعىنىڭ جياحىزى قىستاعى ساۋاننىڭ باتىس قاقپاسى،8 ۇلتتان قۇرالعان ءۇش اترەتتەگى 1948 جان سانىنا نە بارى ورتا ەسەپپەن 3 مۋ 60 فىن ەگىستىك جەردەن تۋرا كەلەدى ەكەن. كوكجيدە اترەتى ءبىزدىڭ كوزدەگەن نىسانامىز ەدى،شايمۇرات جۇماقۇن ۇلىن قوراسىنا ءتۇسىرىپ العان قىزىل بۇرىشىن اۋدارىستىرىپ كەپتىرىپ جاتقان جەرىنەن جولىقتىردىق. قىزىل شىرايلى اعامىزدى الاجازدايعى ەڭبەك توتىقتىرىپ جىبەرگەن بە،الدە قىزىل بۇرىشتى كوپ جەپ كۇيىپ كەتكەن بە،ايتەۋ كوزىمە ءوڭى كوگىلدىرلەنىپ كورىندى. ول قولىنداعى ايىرىن قويا سالىپ،بىزبەن جاعالاي امانداسىپ جاتىر. شاتىرشا لاپاسىنا قابىرعالاتىپ ۇيگەن قىزىل بۇرىشىنىڭ ءيىسى ءبىزدى ارت-ارتىنان تۇشكىرتتى. «وي،ءالى ساتپادىڭ با دەگەن قىستاق باستىعى بەردىقانعا \_ سۋىن ساتتىم،-دەپ ءسوزىن كەلتە قايىرعان اعامىز،-بىزگە قاراپ،-ءيا جىگىتتەر،قىزىل بۇرىشتىڭ توزاڭى قىشقىل ءتيىپ جاتىر ما،بيىل اۋا قۇرعاق،ىستىق بولىپ،قىزىل بۇرىشتىڭ ءتۇسىمى جاقسى بولدى. بىلتىردىڭ وزىندە 40 نەشە **مىڭ يۋان كىرىس كىرگىزدىم. باستىسى،بىزدە جەر از،قانە ۇيگە كىرىڭىزدەر» دەپ ۇيىنە باستادى.**

**\_ ءارقانداي جۇمىستى ىستەگەن سايىن توسەلەدى،تاجىريبە توپتايدى،كەمەلدەنەدى عوي،العاشىندا سارى بۇرشاق،جۇگەرى،ماقتا،ءتاتتى كارتوپ،ۇزىن سارىمساق سەكىلدى كوكونىس،ەكونوميكالىق داقىلدار ەگىپ كەلىپ،بەرتىندە جەردى بىرىكتىرىپ ءبىرتۇتاس باسقارىپ كووپەراتيۆتەستىرۋ اتقارىلعاننان كەيىن ءبىز دە قىزىل بۇرىشقا ويىستىق. قازىر پارتيا،ۇكىمەتتىڭ شارۋالارعا بولعان ءتيىمدى ساياساتى دا جاقسى،تۇرمىسىمىز دا وڭالا ءتۇستى. سودان بەرى دە 5 تە 6 جىل بولىپتى. ماقتاعا قاراعاندا،جۇمىسى جەڭىل بولعانىمەن مۇنىڭ دا وزىندىك جاپاسى از ەمەس،قىزىل بۇرىش تۇقىمىن نەگىزىنەن شىحىزىدان الامىز،مايساسى قارىس بويى قىلتيعاننان كەيىن اراسىن 15 دە 20 سانتيمەتر ارالىعىندا سۇيىلتىپ، جالپى 8 رەت سۋارامىز،العاشىندا بۇل تۇقىم سۋدى وتە كوپ قالامايدى،جاقسى بولعاندا ءبىر تۇپتەن 20 دا 30 باس الادى. جاڭا تەرىپ العان كەزدەگى سالماعى بويىنشا مۋىنان 2 توننادان الۋعا بولادى، مۇنداعى باعاسى ءار كيلوسى 1.80 يۋان توڭىرەگىندە،ال كەپتىرگەندە مۋىنان 450 كيلوگرام مولشەرىندە بولىپ،ءار كيلوگرامى 8.5 دە 9 يۋان اينالاسىندا ساتىلادى. بۇرىن ادام مايلاپ تەرگىزەتىنبىز،ءار كيلوگرامىن 0.50 يۋاننان ون نەشە ادام 20 مۋ جەردى 20 كۇندەي تەرەدى،تەرۋشىلەر كۇنىنە 200 كيلوگرام تەرىپ قويادى. بۇرىنعى جىلدارى 12 مۋ جەرگە سالىپ كەلدىم،جىلىنا 36 مىڭ يۋان كىرىس تۇسەدى. اۆتوموتتى ەگىس ماشينالارى جالپىلاسۋدىڭ الدىندا مۋىنا 800 يۋان اينالاسىندا جالپى 10 مىڭ يۋان تەرۋ اقىسىن بەرەمىن،بيىل 20 مۋ جەرگە قىزىل بۇرىش سالىپ وتىرمىن،ماشينامەن تەرگەندە مۋىنا 80 يۋاننان 1600 يۋانعا تەرگىزىپ الدىم،-دەيدى شىلىمىن بۋداقتاتا وتىرىپ. وسى كەزدە سوزگە ارالاسقان قىستاق باستىعى بەردىقان: «قازىرگى ساياسات جاقسى،اۋەلى،بۇقارالاردى جىلىنا ءبىر رەت اقىسىز دەنساۋلىق تەكسەرتىپ،ارحيۆتەستىرىپ تۇرادى، بالالاردان وقۋ قاراجاتى الىنبايدى،قىستاقتىڭ بارلىق قۇرىلعىلارى تولىقتانعان،وتە-موتە،جۋىق جىلداردان بەرگى ‹ۇعىسۋ،تيىمدىلىك جاساۋ،توعىستىرۋ› قيمىلى بويىنشا قىستاققا تۇسكەن قىزمەت اترەتى قىستاقتىڭ ءار سالا قىزمەتىنە ۇلكەن وزگەرىس اكەلىپ عانا قويماي،كادرلارىمىزدىڭ جالپىلىق ساپاسىنىڭ ورلەۋىنە تيەك بولىپ،ەگىنشى-مالشىلار كەشكى مەكتەبىن اشىپ،ءتۇرلى ساياساتتاردى جەتكىزىپ،وندىرىسكە قاتىستى كاسىپتىك مامانداردى ۇسىنىس ەتۋدەن سىرت،مەملەكەتتە ءبىرتۇتاس قولدانىلاتىن ءتىل-جازۋدى دا ۇيرەتىپ جاتىر. بۇگىنگى شارۋالار كەشەگى اس ءىشىپ، اياق بوساتۋدىڭ،ايتەۋ اشتان ولمەي،كوشتەن قالماساق بولدى دەيتىن جالقاۋلىقتىڭ كەبىسىن باياعىدا تاستاعان. جەرىمىز شاعىن بولعاندىقتان،كوپ ءبولىمى قالاعا ويىسىپ كاسىپتەنۋدە،قوس قولىمەن تىڭ تىرشىلىك جاراتقان ەڭبەك ادامدارىن سۇراپ جاتىرسىز،نۇرتاي دەگەن ازاماتىمىز 80 مۋعا دەيىن قىزىل بۇرىش سالعان،بۇل وسى وڭىردەگى كوپتەگەن شارۋالارعا ۇلگى بولىپ وتىر،جاڭا حابارلاسسام قالاعا كەتكەن ەكەن» دەدى. الگىندەگى شايمۇرات اعامىزدىڭ كەپكەننەن كەيىنگى مۋىنا 450 كيلوگرام مولشەرىندە تۇسسە،ءار كيلوسىن 8.50 دە 9 يۋان اينالاسىندا ساتامىز دەگەن ەسەبى بويىنشا،نۇرتايدىڭ ءبىر جىلعى تابىسىن ەسەپتەپ الۋدا قيىن ەمەس ەدى،وزىمەن جۇزدەسە الماعانىمىز ءسال وكىنىش بولدى. دەسەدە،جولىمىز بولىپ جەر قىرتىسىن قامىرداي يلەيتىن،جويقىن كۇشتىڭ يەسى ەگىس ماشيناسىن جۇرگىزىپ جاتقان مادەن جۇمان ۇلى اتتى تراكتورشى جىگىتكە جولىقتىق. مادەننىڭ شاعىن قوراسى ۇلكەندى-كىشىلى ەگىس ماشيناسىنان سىرت،دوڭگەلەك قازانى،بۇلىق،جايىننىڭ تىسىندەي ءتۇرلى جۇزدەر جۇمىس كۇتىپ تۇرعانداي. ەكى قولى قاپ-قارا ماي،ماشيناسىن توپەشتەپ جاتقان شارۋا ادامى ءبىزدىڭ جانىندا قانشا ۋاقىت تۇرعانىمىزدى بايقاعان جوق. دىبىستاپ شاقىرعاندا عانا بارلىق زەيىنى رەمونتپەن بولىپ جاتقان ول ءۇستى-باسى قاپ-قارا ماي ەكى قولىن قويارعا جەر تاپپاي،«اپىراۋ،بەكە،الدىن الا قۇلاق قاعىس ەتسەڭ نەتتى» دەپ قولىن جانىنداعى ماتا بۇلعا سۇرتە ۇيىنە باستادى. توردەگى ءۇش قىزىمەن تۇسكەن ءبىر ءۇيلى جاننىڭ سۋرەتىنەن بالداي ءتاتتى تىرشىلىگىن اڭعارعانداي بولىپ وتىرمىز. جۋىنىپ قايتا كىرگەن ازاماتتىڭ ەمەۋرىنەن ەلگەزەكتىگى مەن ەلپەكتىگى كورىنىپ تۇر. ءتۇرلى ەگىس داقىلدارىن سالا ءجۇرىپ،ەگىس ماشيناسىنىڭ كەرەك ەكەندىگىن ەرتە بايقاعان اڭعارلى ازامات تاۋەكەلگە بەل بۋىپ،ون جىلدىڭ الدىندا 40 مىڭ يۋانعا 25 ات كۇشىندىك ەگىس ماشيناسىن سەيلكا،تاراعىمەن قوسىپ ساتىپ الىپ جۇرگىزسە،وتكەن جىلى 138 مىڭ يۋانعا اۆتوموتتى ەگىس ماشيناسىن ساتىپ الىپ جۇرگىزگەن ەكەن،ول تەك وسى وڭىردە عانا ەمەس،كۇيتۇن القابىنا دەيىن شاقىرىلاتىندىعىن ايتىپ ماقتانىپ الدى. ۇلكەن تەحنيكانىڭ تەتىگىن يگەرگەن ءورىستى ويى ادامدى شىنداپ ءسۇيىندىردى. نەگە بىلاي دەمەسكە،«ەل يگەرگەن تەحنيكانى مەن نەگە يگەرە المايمىن» دەيدى يىقتانىپ ءبىر كەزدە قالجىڭ-شىنى ارالاس. «العاشىندا كورشىمىز جيا جياڭكۇيگە شاكىرت بولدىم،سولاردىڭ اۋىل شارۋاشىلىق ماشيناسىن جۇرگىزىپ،ولاردان كوپ تەحنيكا يگەردىم. سونىمەن تاۋەكەلگە بەل بۋىپ كىرىسىپ كەتتىم،ەڭ اۋەلى،بەرىك سەنىم،دۇرىس تانىم بولۋ كەرەك. مەملەكەت وسىنىڭ بارلىعىنا بەلگىلى دارەجەدە قوسىمشا قاراجات بەردى،امانات-قارىز الۋىما كومەكتەستى. الدىڭعىسى ءبىر ساعاتتا 20 مۋ جەردى ايداپ،تۇقىم سىڭىرسە؛كەيىنگى العان اۋىل شارۋاشىلىق ماشينام ءبىر ساعاتتا 40 مۋ جەرگە دەيىن تۇقىم ءسىڭىرىپ،سۋلياۋ جارعاعىن جاۋىپ شىعادى. بۇدان سىرت،بيىل تاعى 80 مىڭ يۋانعا ماقتا،ءشوپ تايلايتىن ەگىس ماشيناسىن الدىم. وسى جۋىقتا عانا جوعارى جاقتاعى كورشى قىستاقتا 20 كۇن جۇمىس ىستەپ،30 مىڭ يۋان كىرىس كىرگىزدىم. جالپى بيىل 200 مۋ جەرگە قىزىل بۇرىش،2100 مۋ جەرگە ماقتا ءسىڭىرىپ،سۋلياۋ جارعاعىن جاۋىپ بەردىم،مۇندا قىزىل بۇرىشتىڭ مۋىن 25 يۋاننان،ماقتانىڭ مۋىن 30 يۋاننان ىستەدىم» دەدى. ال،قازىر تەك جياحىزى ءوڭىرى عانا ەمەس،ماڭايداعى بيڭتۋان الاڭدارىنان دا تاپسىرىس الاتىندىعىن جاسىرعان جوق. داستارقان اڭگىمەسى قىزا تۇسكەن ءبىر ساتتە اۋىل ادامدارى اۋداندىق وقۋ-اعارتۋ،عىلىم-تەحنيكا مەكەمەسىنەن تۇسكەن قىزمەت اترەتىنىڭ باستىعى،ءبىرىنشى شۋجي جاڭ ليميننىڭ بۇقارا ءۇشىن ىستەگەن يگىلىكتى ىستەرىن تىلگە تيەك ەتتى،وتە-موتە،كوپشىلىكتى اتتانىسقا كەلتىرىپ،«ىنتىماق» قازانىن اسىپ،وزدەرى كوكونىس ارشىپ،وزدەرى قۋىرماش قۋىرىپ،وزدەرى كونسەرت دايىنداعان مىڭ ادامدىق باس قوسۋ قيمىلىندا 30 نەشە جىلدان بەرگى ءار ۇلت بۇقاراسى مارە-سارە بولىپ اقتارىلا اڭگىمەلەسكەن ۇمتىلماس كەش بولعاندىعىن ايتىپ القاسىپ جاتتى.**

**باعانادان سوزگە كوپ ارالاسپاي ءۇنسىز تىڭداپ وتىرعان،جەتپىستى جەلكەلەسە دە ەڭكەيە قويماعان،ەكى يىعىنا ەكى كىسى مىنگەندەي كەسەك تۇلعالى اۋىل اقساقالى ءابىلعازى سادەي دەنەسىن زورعا قوزعاي سوزگە ارالاسىپ،«قاراقتارىم،قازىر ساياسات جاقسى،يكەمدى بولساڭ ىرىسىڭ الدىڭدا دەپ وتىر. بۇگىنگى كۇنى مەن دە قاراپ جاتقان جوقپىن،اكەڭ كارتەيسە مالشىعا جارايسىڭ دەمەكشى،قوراداعى ەكى-ءۇش تايىنشا-تورپاقتى ەرمەك ەتىپ وتىرمىن،-دەپ قۋلانا مىرس ەتتى دە،-سوناۋ ەرتەدە ماۋ زىدۇڭ اتالارىڭ ‹جۇڭگونىڭ شىعار جولى ماشينالاسۋدا› دەپ كورەگەندىكپەن ايتقان،بۇگىن اۋىلىمىزداعى جىگىتتەر وسى داقىلداردى ەگۋدەن تارتىپ،جيىپ العانعا دەيىنگى بارلىق بارىسىن ماشينامەن اتقارىپ جاتىر،باسەكە ءداۋىرى،ەلەكترون ءداۋىرى بىزگە دە كەلدى دەگەن وسى» دەدى دايىنسىڭدار ما دەگەندەي توڭىرەگىن شولا قاراپ. كوكىرەگى وياۋ قارتتىڭ نۇسقا دا قىسقا ءسوزى وتىرعانداردى تەگىس ويلاندىردى،جايداق ۇعىم ەمەس،قارت كوممۋنيست ويناپ ايتقان جوق،ويلاپ ايتتى...**

**ءبىزدىڭ قىستاقتان دا ستۋدەنتتەر شىقتى**

**كەنجەلەپ بارىپ كەڭ ءورىس العان شيگوبي قالاشىعى بەسسالا قىستاعىنىڭ بەلدەۋىنە 10-ايدىڭ 23-كۇنى ەرەنقابىرعا شوقىسىنان كۇن ارقان بويى كوتەرىلگەندە اتىمىز بايلاندى. «كەنجەلەپ» دەۋدەگى سەبەبىمىز ايماعىمىز كولەمىندە ارتىن الا وتىرىقتانعان قىستاقتاردىڭ ءبىرى ەكەن،ياعني 2006-جىلى ەرەنقابىرعا تاۋىنىڭ سولتۇستىك پۇشپاعىن الا،سالا-سالا ادىرلى القاپتان 40 كيلومەتردەي شەگىندىرىلىپ،قورقىس وزەنىن جيەكتەي ورنالاستىرىلعان. قالا ۇلگىسىندە تولىق جابدىقتالعان بەسسالا قىستاق كوميتەتىنىڭ الدىنا كەلگەنىمىزدە وڭشەڭ سايدىڭ تاسىنداي تاۋ بالاسى سالەمدەسىپ كەڭسەگە باستادى. الىستان التى جاستاعى بالا كەلسە،اۋىلداعى الپىس جاستاعى شال سالەم بەرەدى دەمەكشى،اڭگىمەمىزدىڭ جەلىسىن ەندى ارناعا تۇسىرە باستاعاندا قاتىران اتتى قارا شال ۇستىمىزگە كىردى. قارت كوممۋنيست «ەلۋ جىلدا ەل جاڭا»دەمەكشى،ايتىپ تاۋىسقىسىز دالا تۇرمىسىنان گورى،تىڭ ءورىس العان بۇگىنگى جاڭا تۇرمىس حاقىندا كوبىرەك كوسىلدى. «مەنى ەڭ قۋاندىرعانى: كەشەگى كوشپەندى تۇرمىستىڭ كۇيبەڭىمەن قىستاعىمىزدان بىردە-ءبىر ستۋدەنت شىعىپ كورگەن ەمەس ەدى،مىنە وتىرىقتانعاننان قازىرگە دەيىن قىستاعىمىزدان 20 نەشە ستۋدەنت مەملەكەتىمىزدىڭ ءىرى قالالارىنداعى جوعارى ءبىلىم وردالارىنا كىردى.ءبىزدىڭ قىستاقتان دا ستۋدەنتتەر شىقتى» دەپ بالاشا قۋانعاندا كوز شاراسى سۋلانا قالدى. قاريا كەشەگى جۇتاڭ تىرشىلىك پەن جاڭا ءداۋىردىڭ جارقىن كۋاسى ەكەنىندە داۋ جوق. ول ءسوزىن ونان ارى ساباقتاي: «ءبىزدىڭ پارتيامىز ۇلى پارتيا، داڭقتى پارتيا،دۇرىس پارتيا،ءبىز وسى داۋ جۇرمەيتىن اقيقاتتىڭ ايقىن ايعاعىمىز. مەن 1966-جىلى پارتياعا مۇشە بولىپ قابىلداندىم،پارتيانىڭ باۋلۋىندا بولدىم، سول كەزدەردە ءبىزدىڭ وسى سارپالداڭ كۇنىمىز قاشان اياقتار ەكەن دەپ ارمانداۋشى ەدىم،مىنە جايناعان القاپ،شالقىعان تىرلىك. ءيا،سەندەردى مازالايىن دەپ وتىرعانىم جوق،ءبىر اۋىز كوڭىل كۇيىمدى ايتايىن دەپ كەلدىم،تاۋ جاستانعان قاراپايىم بۇقارا بولساق تا،راديو،تەلەۆيزور،گازەت بارلىعىن ايتىپ جاتىر،كەشە قۇلاعىمىز جەتپەي مەشەۋ ەدىك، ەندىگىمىز ءوزىمىزدى-ءوزىمىز كوتەرە الماعاندىق. مازالامايىن بالالار،باياندى باقىت سيلاعان پارتياعا راقىمەت» دەپ شيراقى،جيناقى سويلەپ كەتە باردى. اپىراۋ ءبىر اۋىز ءسوزى ءبىر ءداۋىردى ايتىپ كەتكەن جوق پا دەپ اڭتارىلىپ قالىپپىن. قىستاق پارتيا ياچەيكاسىنىڭ شۋجيى تولەن ىبىراي ۇلىنان بالالاردىڭ وقۋى،قارتتاردىڭ دەنساۋلىق تەكسەرتۋ جاعىنداعى قولايلىلىقتاردان سىرت،ءتۇرلى كاسىپتەرگە ويىسىپ،تۇرمىستارىن وڭاعان وڭدى ىستەرىن قاعاز بەتىنە سيدىرۋدىڭ ءوزى ءبىر كىتاپ سەكىلدى. قورقىس اراسانىنا باراتىن ۇرىمتال وتكەلدە وتىرۋ بازارعا ويىسۋدىڭ ورايى ەدى. وسى جاعدايدى كوزدە ۇستاعان «ۇعىسۋ،تيىمدىلىك جاساۋ،توعىستىرۋ» قيمىلى بويىنشا اۋداندىق مال شارۋاشىلىق-مال دارىگەرلىك مەكەمەسىنەن قىستاقتا تۇراتىن قىزمەت اترەتى ءبىر كوشە سىپىرۋ ماشيناسى مەن 40 نەشە قوقسىق ساندىعىن اكەلىپ،نەگىزگى كوشەلەرگە ورنالاستىرعان. الدا بازار ورتالىعىنان 250 شارشى مەترلىك تازالىق ءۇيىن سالۋدى جوسپارلاپ وتىر ەكەن،بۇرىن جالاڭ مال شارۋاشىلىعىمەن اينالىساتىن 215 وتباسىنان قۇرالعان بۇل قىستاقتىڭ بىرنەشە جىلدان بەرى تۇرمىستارى وڭالىپ،ارتىق ەڭبەككۇشى باسقا سالاعا ويىسىپ،اۋدانداعى زاۆود ورىندارىنا دەيىن بارىپ جۇمىستانعان. وسىنداي يگى باستامانىڭ ارقاسىندا ەڭ تومەنگى تۇرمىس قاراجاتىنان يگىلىكتەنىپ كەلگەن 40 تان استام تۇرعىننىڭ بىرنەشە جىلدان بەرى 20 نەشەسى وزدىگىنەن بۇل قامداۋدان شەگىنسە،بيىل تاعى 10 نەشەسى وسى قامداۋدان شەگىنۋ ءوتىنىشىن بەرگەن،ال بۇل قىستاق كەدەيلىك قالپاعىن الىپ تاستاعان ەكەن. پارتيانىڭ ابزال ساياساتى ولاردىڭ تۇرمىسىن كۇننەن-كۇنگە وڭاي تۇسكەن. اۋىلداستارىمنىڭ اڭگىمەسىن دوعارا تۇرىپ،قول تەلەفونىمدى قىستاق تۇرعىنى جۇماش ءجانابىل ۇلىنا جالعادىم،جارقىراي سالەمدەسكەن جالىندى تەبىنى مەنى سولاردىڭ اراسىنا جەتەلەگەندەي،توڭىرەگىمدەگىلەردى ۇمىتقان سەكىلدىمىن. «ءيا اعا،ومالىپ وتىرۋ بۇل كۇندە جاراسپايدى،سىرتتاي كاسىپتەنىپ تۇرمىسىمدى وڭايىن دەگەن بايلامعا كەلدىم،سونىمەن قىستاق ‹شينتاي› توقىما زاۆودىنا تانىستىردى،كۇنىنە 12 ساعات جۇمىس ىستەپ،24 ساعات دەم الامىز،ايلىق ەڭبەكاقىم 4 مىڭ يۋاننىڭ ۇستىندە، ءبىزدىڭ جۇمىسىمىز اقتالعان ماقتانى اۆتوموتتى ماشيناعا سالۋ،زاۆود جۇمىسىنىڭ جالپى بارىسى ءتورت باسقىشتان قۇرالادى،ماقتا تازالاۋ،جىنتىكتەپ ءتۇتۋ،ءجىپ ەسۋ،تالشىقتاۋ سياقتى باسقىشتاردى قامتيدى. ەگەر ۇيدە جاتسام بۇل اقشانى كىم بەرەدى. بۇدان سىرت،ءتىل ۇيرەنىپ جاتىرمىز،كوز ايام اشىلدى،ءبىزدىڭ اۋىلدان جيىرما نەشە جاس جۇمىس ىستەيدى،ەندى ويلاسام بۇرىنعى كەزدەرىم قۇر سارپالداڭمەن ءوتىپتى،ايەلىم اۋىلدا بالا وقىتىپ،ۇلكەندەرگە قارايلاسادى. بۇدان سىرت ازعانتاي جەرىمىز دە بار،وسىنىڭ بارلىعى پارتيا مەن ۇكىمەتتىڭ كورسەتكەن قامقورلىعى،جۇمىسىمدى جاقسى ىستەپ،تۇرمىسىمدى بارىنشا وڭاۋعا كۇش سالۋدامىن» دەپ باستىرمالاتقان سۇراعىما تالاسا جاۋاپ بەرىپ جاتتى. ۇعىسۋعا قاراعاندا،جۇمىس ۋاقىتىندا تەلەفون الدىرمايدى ەكەن،جولىمىز بولىپ دەمالىس كۇنىنە تۋرا كەلىپپىز. مىزعىماس سەنىم ورناعان جەردە تاماشا تابىستىڭ بولاتىنى ءسوزسىز. كەشەگى تاۋ بوكتەرىندە تايىنشا قۋىپ،سيىر ساۋىپ جۇرگەن ۇل-قىزداردىڭ ءجىپ ءيىرىپ،كەزدەمە توقىپ جاتقانىن ەستىگەندە سول جاڭاشا ەڭبەك مايدانىنىڭ باسىنا دەرەۋ جەتىپ بارعىم كەلدى. ءيا،جاڭاشا دەمەكشى،بۇل دا رەفورما جەمىسى،تاۋ بالاسىنا تاۋداي تابىس تىلەپ،تەلەفون ترۋپكاسىن جاپتىم.**

**«مىنە جىل اۋناسا ازاتتىق تاڭىنىڭ 70جىلدىعىن قارسى العالى وتىرمىز،مەن 1999-جىلى قىستاق قىزمەتىن 40 جىل ىستەپ،ۇيىمعا جايىمدى ايتىپ دەمالىسقا شىقتىم. ۋاقىت دەگەن كوزدى اشىپ-جۇمعانشا بازار شارۋاشىلىعىنا ويىس، تىرشىلىگىڭدى تۇزە،اۋقاتتان دەپ قاققان رەفورما دابىلىنا دا 40 جىل بولىپتى، وتكەندە بۇرىنعى بەسسالا قىستاعى ورنىندا قالعان 7 دە 8 وتباسىنىڭ ۋاكىلى قارت پارتيا مۇشەسى جارمان تۋ شىعارۋ سالتىن ءبىز دە ورىستەتسەك،مۇنداعى اۋىلداستار دا وسى ورايمەن جاڭا ءداۋىرىمىزدىڭ جارقىن جارشىسى بولسا دەگەن ىزگى تىلەگىمەن قىستاق ياچەيكاسىنا ءوتىنىش كىرگىزىپتى دەپ ەستىدىم،مىنە ازامات پىكىرى دەگەن وسى» دەدى قارت قىستاق شۋجيى جۇمابەك نۇعىمان ۇلى باسبارماعىن شىعارا اعىنان اقتارىلىپ. ءبىز الگىندە قىستاقتاعى اۋىلداستارمەن بولعان اڭگىمەمىزدىڭ تاعى ءبىر ارقاۋى بۇرىنعى قىستاق پارتيا ياچەيكاسىنىڭ شۋجيىمەن جولىعۋ بولاتىن،مىنە ۇيىندە وتىرمىز. جۇكەڭ اقساقال نەشە قاباتتاپ سالعان ءتور كورپەسىندە قۇس جاستىعىنا شىنتاقتاي جاتىپ،مول دەنەسىن ىرعاي وتكەن-كەتكەنىن ءتىزىپ وتىر. الگىندە ايتىپ وتىرعان جارمان اقساقال دا جەتپىستى جەلكەلەپ قالعان،جۇكەڭنىڭ اياعىن باسىپ جۇرگەن كوپشىل قارتتىڭ ءبىرى ەكەن. «1984-جىلدارى قىستاعىمىز اۋدان بويىنشا مال شارۋاشىلىعىن دامىتۋدا وزات قىستاق بولدى،سول جىلى جاتاقتى مەكتەپ سالىپ،العاشىندا 4-كلاسقا دەيىن اشىپ،كەيىنتىندە ورتالاۋ جىلدىقتان بىرەر كلاس بىرنەشە جىل اشىلدى،مىنا شەشەلەرىڭ سول وقۋشىلاردىڭ تۇرمىسىنا جاۋاپتى ەدى» دەپ اپايىمىزدىڭ ەڭبەگىن اتاعاندا «تالاي اۋىر كۇندەردى وتكەردىك قوي» دەپ ويىنا الدەبىردەمە تۇسكەندەي لەزدە تورگى ۇيگە كىرىپ كەتكەن ەدى.**

**«مىناۋ اتالارىڭنىڭ سول تۇستا العان سيلىقتارى عوي» دەپ الاقانداي-الاقانداي،ابدەن سارعايعان ءبىر توپ سيلىق قاعازدى الدىمىزعا جايىپ سالدى.**

**ءيا،بەسسالانىڭ ءبىر سالاسىنان ەستىگەن حيكايامىز ءبىر عۇمىر ايتىپ تاۋىسقىسىز ەرتەگىدەي،وسىلايشا كەشەگى ۇلى جەڭىستىڭ،ۇلى جەمىستىڭ،بۇگىنگى جاڭا ءداۋىردىڭ الدىڭعى لەگىندەگى قاداۋ-قاداۋ تيپتەرىن تىڭداپ قايتتىق،توعايىپ قايتتىق.**

**كەدەيلىك ەنشىمىز ەمەس**

**جۋىق جىلداردان بەرى «ۇعىسۋ،تيىمدىلىك جاساۋ،توعىستىرۋ» قيمىلى بويىنشا ءارقايسى قىستاقتارعا تۇسكەن قىزمەت اترەتتەرىندە نەبىر اسەرلى حيكايالاردىڭ بولىپ جاتقاندىعىن بىلايعى جۇرت ابدەن بىلەدى ءارى وسى حيكايالار اقپارات قۇرالدارى ارقىلى قۇلاقتان-قۇلاققا تاراپ تا جاتتى. اتالعان ايتىپ تاۋىسقىسىز ەل اۋزىنداعى حيكاياتتاردىڭ جەتەگىمەن ەرەنقابىرعا تاۋىنىڭ سولتۇستىك بوكتەرىنە ورنالاسقان ساۋان اۋدانى بورتىنكو اۋىلى قىزىلاعىن قىستاعىنا ءبىر ءسات تىنىستاۋ كەرەك بولدى. باس-اياعى ات شاپتىرىم شاعىن قىستاق تاۋ بوكتەرىنەن اجەپتاۋىر ەڭسەلى كورىنەدى كوزگە. وسى قىستاققا بالداي باتىپ،سۋداي سىڭگەن،ايماقتىق جۇمىسشىلار ۇيىمىنان كەلگەن قىزمەت اترەتىنىڭ باستىعى،ءبىرىنشى شۋجي مۇرات كاكەن ۇلىنىڭ باستاۋىنداعى قىزمەت اترەتىنىڭ ءاربىر مۇشەلەرى وسىنداعى ىرگەلى ەلدىڭ ۇلكەنىن اعالاپ، كىشىسىن جاعالاپ،سولاردىڭ ءبىر مۇشەسىنە اينالىپ كەتكەلى قاشان. 2016-جىلدىڭ سوڭىندا كورپە-جاستىعىن كوتەرىپ وسىندا كەلگەن قىزىل شىرايلى اعامىز مۇكەڭە ءۇش جىلدىڭ ءجۇزى بولعان سەكىلدى. وسى اۋىلدىڭ تايىنشا-تورپاعىنا دەيىن قانىق قىستاق پارتيا ياچەيكاسىنىڭ ءبىرىنشى شۋجيىن ەڭكەيگەن كارىدەن،ەڭبەكتەگەن بالاعا دەيىن بىلەتىن كورىنەدى. مۇكەڭ كەلە سالا قىستاق جەرىنىڭ تاپشى،وسى وڭىردە باسقا جۇمىسقا ويىسۋدىڭ شامالى ەكەنىن ەرتە بايقاپ،قاتىستى تاراۋلارمەن سايكەسۋ ارقىلى ساۋان كولەمىندەگى بىرنەشە زاۆود ورىندارمەن سويلەسىپ تۇراقتاندىرادى دا اۋىلداستارىمەن قايتا-قايتا اڭگىمەلەسۋ ارقىلى 67 جاستى وسى زاۆودتارعا ورنالاستىرادى. قىستاق باستىعى نۇرمۇقامەتكە «زاۆود ورىنداردا سيستەمامەن ىستەپ جاتقان ازاماتتاردىڭ قايسىسىنىڭ تىلدەسۋگە قولايلى ەكەنىن ءبىلۋىم قيىنداۋ بولىپ تۇرعانى،كومەكتەسىپ جىبەرسەڭ» دەپ قولقالاعانىمدا،ەتى ءتىرى ازاماتىم اۋدەمدە قول تەفوندى جالعاپ قولىما ۇستاتتى. قارسى جاقتىڭ زۇلبىقار ايتقۇرمان ۇلى دەگەن ازامات ەكەندىگىنەن حابارلى بولعان سوڭ كوپ توسىرقاماي،تىكە بىلمەك بولعان تۇيىندەرىم جونىندە قولقالادىم. ول وتباسىمەن ساۋان اۋدانىنداعى «شينتاي» توقىماشىلىق زاۆودىندا ىستەيتىندىگىن،ءوزىنىڭ ايلىق ەڭبەكاقىسى 3 مىڭ يۋاننىڭ ۇستىندە،ال ايەلىنىڭ 4 مىڭ يۋاننان استام الاتىندىعىن،بالالارىن دا وسىندا وقىتىپ جاتقاندىعىن،وتباسىلىق كىرىستەرىنىڭ دە ارتىپ،وزدەرىنىڭ تۇرمىستارىنىڭ وڭالىپ قالعاندىعىن،جالعاستى وسى ورىندا ىستەپ،باسقالارعا ۇلگى بولىپ،پارتيانىڭ ءتيىمدى ساياساتى قولداۋ كورسەتىپ تۇرعاندا باسقا دا اۋىلداستارىن وسىندا كەلىپ ىستەۋگە ۇگىتتەيتىندىگىن ايتتى. ەل الدىندا تومەنشىكتەپ تۇراتىن بيازى مىنەزىمەن جۇرت كوڭىلىنەن ورىن العان جىگىت اعاسى مۇكەڭ شۋجي اڭگىمە اراسىندا «7-ايدا تۇقىمدىق جۇگەرىنىڭ شاشاعىن جۇلۋ دەيتىن ناۋقان بولىپ جاتادى،ءدال وسى ورايدا ىرگەمىزدەگى 143-تۋانمەن بايلانىس جاساپ،جاسى ەلۋ جاستىڭ وڭ-سولىنداعى 20 نەشە ەڭبەككۇشتى ۇيىمداستىرىپ،ءبىر اي جۇمىس تاۋىپ بەردىك،بۇلاردىڭ الدى 7 مىڭ يۋان،ارتى 4 مىڭ يۋاننان كىرىس كىرگىزدى،جۋىقتا تاعى اتىزعا جاتقىزىلعان سۋلياۋ جارعاق قالدىقتارىن جيۋ جۇمىسىنا بولا تاعى دا كورشىلەس بيڭتۋانمەن سويلەسىپ،20 نەشە ادامدى جۇمىسقا قويا بەردىك،ول جەردە دە ءبىر جارىم ايداي ىستەدى. بۇقارانىڭ تۇرمىسىن قالاي وڭايمىز دەپ شاماشا تىربىنىپ جاتقان جايىمىز وسى،‹ەل ءىشى \_ كەنىش› دەمەكشى،ەندىگىسىن وزدەرىڭ سۇراپ الارسىڭدار،مەن بارسام ولار دا ىڭعايسىز بولادى» دەپ ءبىزدى قاقپاسىنا دەيىن شىعارىپ سالدى. وسى كەزدە كۇن باتىس جيەكتەن سىرىق بويى كوتەرىلىپ تۇردى.**

**«اۋىلىڭدا قارتىڭ بولسا جازىپ قويعان حاتپەن تەڭ» دەمەكشى،مۇندا دا اۋىلدىڭ اقساقالدارىمەن اڭگىمەلەسۋگە قارت پارتيا مۇشەسى قازەز اقساقالدىڭ ۇيىنە تارتتىق.الدى كەڭ اڭىز،تىنىستى ورتادان ويىپ ورىن العان قاكەڭ كۇن بويى ەرەنتاۋدىڭ شوقىلارىمەن سويلەسىپ وتىراتىن سەكىلدى،ەرەنتاۋدىڭ بيىك-بيىك شوقىلارى انادايدان ماڭعاز قارايدى،بەتكەيىندەگى ءار تۇلىك مالدى ساناپ الۋعا بولاتىنداي جاقىن. اۋلاسى تۇپ-تۇيناقتاي ورنالاستىرىلعان،تال بۇتاقتارىمەن ەرگەنشەكتەلگەن شاعىن اباجانىڭ ىشىندە اپامىز بەن كەلىنى بىرەۋى بۇزاۋ ۇستاپ،بىرەۋى گۇرپ-گۇرپ سيىر ساۋىپ جاتىر،اناداي جەردە تەمىر راشەتكالار مەن ەلەكترمەن دانەكەرلەۋ جابدىقتارى كورىنەدى،داۋدە بولسا ۇلىنىڭ تىرشىلىگى بولۋ كەرەك دەپ توپشىلادىم. وتاعاسى مال كوزدەپ كەتكەن ەكەن،جۇبايى تەلەفون بەرىپ سويلەسىپ جاتقان سوڭ ۇيگە كىردىك. ءجۇرىسىمىزدىڭ بوگەنايى انىق بولعاندىقتان،ءسوز تىزگىنى قىستاق باستىعىندا،ودان-بۇدان ەسكەكتەپ وتىر. ساۋاننىڭ تورە تاباق تاۋىق ەتى،انجىحايدىڭ قىزىل بۇرىشىنىڭ اتى ءبىرتالاي جەرگە كەتكەن بولسا،بورتىنكونىڭ كارتوپياسى دا ماركالانۋدا ەكەن. ال،جوڭعار كولەمىندە مال ءناسىلى جاعىندا قىزىلاعىندىقتاردىڭ دا ساقاسى الشىسىنان تۇسكەن سەكىلدى. وسى ۇردىسپەن قىزىلاعىن قىستاعىنداعى 182 وتباسىنان نەشە جىلدىڭ الدىندا 12 كەدەي وتباسى بار ەكەنىن،ال،بۇگىنگى كۇنى دەرلىك وسى كەدەيلىكتەن ارىلىپ،ەڭ تومەنگى تۇرمىستى قامتاماسىزداندىرۋ قارجىسىنان يگىلىكتەنەتىن تەك 5 وتباسى قالعانىن ۇقتىق. بۇلار نەگىزىنەن ەڭبەككۇشى جوق،قارت نەمەسە مۇگەدەك وتباسىلارى سەكىلدى.**

**«بيىلعى جىلى مول ءونىم جىلى بولدى. ال بىلتىر ورتا ەسەپپەن مۋىنا 210 كيلوگرامنان ءبيداي الدىق،مۇنداعى باستى سەبەپ تاۋ جاستانعان ءوڭىردىڭ كليماتى قۇبىلمالى بولادى عوي،ويلاماعان جەردەن 6-ايدىڭ سوڭىن الا بۇرشاق اپاتى بولىپ،ەگىندىگىمىزدى ءبىرتالاي كولەمدە ويرانداپ كەتتى. الا جازداي باپتاپ، ەندى ءونىمىن كورەم دەپ وتىرعان شارۋالاردىڭ توبەسىنەن جاي تۇسكەندەي بولدى،قايتەرلەرىن بىلمەي سەندەلىپ تاعى دا قىزمەت اترەتىنە كەلدى. ءبىرىنشى شۋجي مۇرات قاتىستى تاراۋلاردان ادام شاقىرىپ،جاعدايدى ىشكەرىلەي ساراپتاتىپ،قامسىزداندىرۋ مەكەمەسىنە ءوتىنىش جازىپ،جان-جاقتىلى قىزمەت ىستەۋ ارقىلى مۋىنا 420 يۋاننان جيىنى ءبىر ميلليون 480 مىڭ يۋان تولەم قاراجاتتى تاراتىپ بەردى. ەگەر وسىنداعى قىزمەت اترەتى بولماعاندا بۇل جۇمىستىڭ دەر كەزىندە شەشىم تاباتىنىنا سەنىم ارتا المايمىز» دەپ كۇن قاعارى ۇزىن شاكپىسىن جوعارى كوتەرىپ ەدى،قوڭىر كوزى ءبىر ويدىڭ شۇڭەتىنە كەتكەنىن ايتىپ تۇرعانداي بولدى. تەك ءبيداي،جۇگەرى،كارتوپيا سالاتىن بوكتەردەگى ەلگە تاعى ءبىر توسىن اپات جابايى شوشقاسى،ول تۇندەلەتىپ كارتوپ اتىزىن «قايتا جىرتىپ بەرەتىن كورىنەدى». قازىر ءتۇرلى جولدارمەن ساقتانۋ شارالارىن كۇشەيتكەن كۇننىڭ وزىندەجابايى شوشقانىڭ ەگىستىكتىڭ ءبىر پۇشپاعىن تارتىپ كەتەتىن جاعداي وقتا-تەكتە كەزىگىپ تۇرادى ەكەن.**

**داڭگىرلەپ،كەمپىرىنە مال-سۇلىنىڭ جايىن ايتا تىستان قاكەڭ قارت تا كىردى. جابىلا امانداسىپ ورتاعا الدىق. لەزدە داستارقان دايىندالىپ،شاي قۇيىلدى. تىكە تاقىرىپقا ويىسقان قاكەڭ اقساقال: «ءبىز وسى بوكتەرگە وتىرىقتانعالى 40 نەشە جىل بولدى،باسقاسىن قويعاندا العاشىندا وتىرىقتانعاندا ارىق-قۇلاقتى قالاي بايلاۋدى بىلمەيتىن ەدىك،نورمالىق ءبيدايىمىزدى وراقپەن ايلاپ وراتىنبىز،بەل كوتەرە الماي،قولىمىز ويىلىپ قالاتىن، ال ونى شىرەتكە تۇرىپ،تيىرمەنگە تارتقىزامىز،ءوز نورماڭنان سىرت قالعان بولەگىن ارتىق ىستەپ ءنومىر الىپ،ونى استىققا ايىرباستاپ وتباسىن اسىرايمىز. قازىر نەشە مىڭ مۋ جەردى ءبىر كۇندە جونگە سالادى. قىسقاسى،كەشەگى جاتاعان ءۇي،قۇي باتپاق جول كەلمەسكە كەتتى،قىستاعىمىزدىڭ بارلىق قۇرىلعىسى كەمەلدەنگەن،اندا-ساندا كينوشىلار كەلسە قىستاق بولىپ جىرعاپ قالاتىنبىز، ال قازىر ۇيدە وتىرىپ 30 نەشە ولكەنىڭ تەلە پروگرامماسىن كورە الامىز. ايتىپ تاۋىسقىسىز يگىلىكتەرگە كەنەلدىك. ءتورت بالام بار،بارلىعى دا شاڭىراق كوتەرىپ،ءوز تىرشىلىكتەرىمەن بولىپ جاتىر. بىزگە وسىنداي تاماشا شارت-جاعداي جاراتىپ بەردى،سول ءۇشىن ءبىز قاشانعى قول جايىپ وتىرا بەرەمىز،كەدەيلىك ءبىزدىڭ ەنشىمىزدە ەمەس،تەك يدەيانى وياتىپ، جاڭالىققا تالپىنساق،جاڭا ءداۋىردىڭ ەنشىسى الدىڭدا» دەپ ءسوزىن ءتۇيدى. راس-اۋ،كەدەيلىك ءبىزدىڭ باسىمىزدان الىنبايتىن قالپاق ەمەس،پارتيا مەن ۇكىمەتتىڭ وسىنشا قامقورلىعىنا كەنەلىپ وتىرىپ،تاعى دا كەدەيمىز دەۋ،شىنىندا، نامىس،ءۇيىڭدى سالىپ بەرسە،وتىڭدى جاعىپ بەرسە،تاعى نەنى تالاپ ەتپەكپىز، بىزدەگى جالقاۋلىق يدەياداعى بۇرىلىستا.**

**وسىلايشا،ەرەنقابىرعا بوكتەرىندەگى ەڭبەكشى بۇقارامەن بولعان ءۇش كۇنىم ءۇش ساعاتتاي بىلىنبەدى. جاڭا ءداۋىردىڭ جارقىن ۇلگىلەرى،ماقتا،قىزىل بۇرىش مايدانىنداعى قىزعىندى اڭگىمە،ۇلتتار ارا دوستىعى،قاراپايىم دا شىنايى حيكاياتتارى،باقىتتى زامانداعى رياسىز كۇلكىلەرى،ءبارى-ءبارى جاراستىق تاپقان. بەرەكەلى دە بەكەم،تىنىستى ورتالارىنان ۇشقان «اق ماقتا» ءانى تاعى قۇلاعىما كەلدى:**

**«اق ماقتاداي ارايلاعان ارمانىم،**

**اق ماقتاداي الاۋلاعان تاڭدارىم.**

**بيىكتەي بەر مارتەبەڭدى اسىرىپ،**

**اق ماقتالى تاقتالارىم،باۋلارىم!»**